વર્ષૉ પહેલાં ભગવાન શ્રી કૃષ્ણએ ગીતા દ્રારા સમાજને કર્મના સિદ્ધાંતનું જ્ઞાન આપ્યું હતું, પરંતુ કાળચક્રમાં માનવ આજે કર્મથી વિમુખ થઈ ગયો છે અને કર્મફળ ન હોય એવું પણ પ્રાપ્ત કરવાની લાલસમાં અને દેખાદેખીમાં ઈર્ષ્યા ભાવથી પ્રેરાઈને બીજાનું બૂરું કરવામાં કે બીજાને લૂંટી લેવામાં પાછું વાળીને જોતો નથી. પ્રામાણિકતાને નેવે મૂકીને વર્તન કરે છે. આવી પરિસ્થિતિમાં પાયાનું જ્ઞાન એટલે કે કર્મની ગતિ સમજાવવા ખુદ ઉદાહરણ બનીને મહાપાત્ર કર્મજ્ઞાનનો પ્રકાશ ઘરે ઘરે ફેલાવવાનું ભગીરથ કાર્ય ચાલુ કરી દીધેલ છે. મહાપાત્ર સમજાવે છે કે ખુદનું કર્મ પોતે જ કરો અને એનું જે ફળ મળે એમાં સંતોષ માનો. બીજાનાં કર્મનું લઈ લેવાની લાલસા સાતમા પડદે પણ ન રાખો. અને જો કોઈનું છેતરપીંડીથી કે ફોસલાવીને લઈ લેશો તો વ્યાજ સાથે પરત આપવું પડશે કારણકે કર્મ સિદ્ધાંતમાં કોઈ બાંધછોડ ચાલતી નથી. એકવાર કર્મ કર્યું એટલે એનું ફળ ભોગવવા માટે તૈયાર રહેવું જ પડે. માણસ જો કર્મનો સિદ્ધાંત બરાબર સમજી લે તો પ્રમાણિકતા જીવનમાં ઉતારવી સહેલી થઈ જાય.